Siam Lee: 'Krag van gebed' help speurder om verdagte vas te trek | Maroela Media
Brad Nathanson van Brad Nathanson Investigations. Foto: Via Facebook
'n Private speurder van Durban het die deurbraak wat verlede Woensdag tot die inhegtenisneming van Siam Lee (20) se vermeende ontvoerder en moordenaar gelei het, aan die krag van gebed en basiese speurwerk toegeskryf.
Brad Nathanson van Brad Nathanson Investigations het Woensdag aan Maroela Media gesê hy is aanvanklik deur familie van Lee uit Australië genader om na haar te soek nadat sy op 4 Januarie omstreeks 15:00 in verdagte omstandighede by haar werkplek in Margaret Maytom-laan in Durban-Noord verdwyn het. Sy was kaalvoet en het 'n geel somerrokkie aangehad.
"Kort ná haar verdwyning het Siam se ma [Carmen Lee] 'n ander private speurder aangestel om na Siam te help soek. Ek ken die persoon en het aangebied om saam met hom te werk," het Nathanson gesê.
'n Grootskaalse soektog is van stapel gestuur ná Lee se verdwyning en verskeie leidrade is opgevolg nadat kringtelevisiebeeldmateriaal getoon het Siam is glo deur die bestuurder van 'n swart Mercedes Benz Vito ontvoer.
Twee dae ná Lee se verdwyning het 'n boer op die verkoolde liggaam van 'n vrou in 'n afgeleë suikerrietplantasie naby New Hanover afgekom. Vyf dae later het die nuus gebreek dat die oorskot dalk dié van Lee is nadat familielede haar onder meer aan haar lipring kon uitken. DNS-toetse moet egter nog amptelik bevestig dat dit wel Lee se oorskot is.
Nathanson het gesê hy was erg ontstel toe hy meegedeel is van dié vonds en uitkenning.
"Ek het vir die eerste keer in my 38 jaar in die bedryf in trane uitgebars, al het ek haar nie geken nie. Ek het dadelik op my knieë gegaan en gebid dat ek haar moordenaar kan vang."
Nathanson het sy personeel bymekaar geroep en besluit om weer van voor af met die ondersoek te begin, van die dag dat sy verdwyn het. Hulle het onder meer ook verskeie leidrade op sosiale media nagegaan.
"Ons het daarna vasgestel dat Siam in 'n swart Mercedes Viano ontvoer is en nie 'n Vito soos aanvanklik gedink is nie. Skaars twee minute nadat sy ontvoer is, het die bestuurder van die Viano teen 'n ander motor vasgery en weggejaag. Ek persoonlik vermoed sy het 'n geveg opgesit ná sy in die voertuig ingedwing is en dit het tot die botsing gelei."
Volgens Nathanson het die Viano baie skade opgedoen en het hy en sy span deur nadere ondersoek die voertuig by 'n huis in Hillcrest, Durban, opgespoor waar dit beskadig in die motorhuis weggesteek is. Die polisie is ontbied en die verdagte, Cebolenkosi Philani Gift Ntuli (29), is in hegtenis geneem.
Die polisie het tydens Ntuli se inhegtenisneming beslag gelê op die Viano en 'n ongelisensieerde vuurwapen.
"Toe ons verlede Woensdag by die groot huis aankom, het ek dit dadelik herken. In 2016 het ons 'n saak ondersoek van 'n jong meisie wat by 'n bordeel ontvoer is, en na dié huis gebring is waar sy beweer sy aangehou is. Die meisie het egter later koue voete gekry en die saak teruggetrek en ons kon niks verder doen nie."
Nathanson was Maandag in die Durban-landdroshof toe Ntuli vir die eerste keer op aanklagte van die besit van 'n ongelisensieerde vuurwapen, dwarsboming van die gereg, moord, ontvoering en bedrog verskyn het. Meer aanklagte kan in 'n latere stadium bygevoeg word. Nathanson het gesê hy sal alles in sy vermoë doen en staan die polisie by om seker te maak dat geregtigheid geskied.
Die saak is tot 2 Februarie uitgestel wanneer Ntuli na verwagting om borgtog gaan aansoek doen. Hy bly in aanhouding by die Durban-Noord-polisiestasie.
GEEN BORGTOG. As die manne van die kissaak en ander sake nie kon borg kry nie HY OOK nie. Die is moord, die ander was 'n baie ligter klag .. so mense in die omgewing .. gaan BETOOG voor die hofgebou .. GEEN BORG!
Baie dankie vir jou uitstekende werk en ook vir die gees waarin jy jou werk doen Brad. Jy is voorwaar n aanwins vir die wereld. Dankie!!
Brad – FANTASTIES vir sulke wonderlike speur werk !
Ek voel self of ek in trane kan uitbars as ek na Siam Lee se foto kyk en die tragiese verhaal lees. Hoeveel ander meisies is oor die laaste twee of drie jaar nie ook ontvoer en na daardie selfde huis in Durban geneem waar hulle as slawe aan bordele verkoop word nie? Wees verseker, hierdie Ntuli verdagte het nie sy Mercedes motor asook die huis gekoop as 'n maandelikse salaristrekker nie, maar eerder uit die opbrengs van misdaad en in die besonder, mensehandel.
Amen jip op mens se knieë sal jy baie kan vermag al wat dit van jou vat is om vas te glo en so sal als in plek val Amen. Baie baie dankie vir jou harde werk en mag geregtigheid geskied